Volgens Wiid is die doel van haar werk om lidmate dieper te wortel in kennis en liefde vir die Here en om hulle toe te rus om ons stukkende wêreld met Sy grenslose genade te dien.
Wiid het in 1993 haar eerste CD bekend gestel. Vandag het sy reeds vyf solo-CD's op haar kerfstok, benewens twee gedigte-CD's wat sy saam met Helena Conradie opgeneem het.
Volgens Wiid val haar fokus veral op die karakter van God, die wonder van Sy werk in menselewens en die elke-dag-leefkant van gebed, geloof, hoop en liefde.
"Die rykdomme wat ek op my reise ervaar verwerk ek ook tot stories en boeke waarvan party al gepubliseer is soos Abjater is 'n kuierkat en Dis weer daai kat!," het sy vertel.
Wanneer Wiid wel by die huis is, gooi sy haar gewig by Helderberg-gemeente in waar sy soms as solis optree.
"Ek is elke jaar deel van die span wat aan die kerssangdiens werk - as ek nie self daarin kan sing nie, help ek skryf aan die teks. En ek skryf ook elke maand 'n rubriek vir die gemeente se koerant, sowel as vir die tydskrif Lig."
Wiid se volgende optrede is op 12 Februarie by NG Helderberg, waarna sy op 18 Februarie deel uitmaak van die ATKV Lier-toekennings in Johannesburg. Vandaar is die res van Februarie ook propvol optredes en in Maart vertrek sy na Taipei om daar 'n "Geur van Christus"-kamp vir 'n groep Suid-Afrikaners te gaan aanbied.